לאחר שבקיץ האחרון נסגרו כמה קבוצות טלגרם שהפיצו תמונות וסרטונים, מתברר שהיתה זו נסיגה זמנית בלבד. חוקרי הסייבר של המשטרה לא הביאו תוצאות - והקבוצות חזרו להטיל על נשים ונערות טרור מיני שרק הולך ומשתכלל
"לא רק שאינך בטוחה כשאת הולכת ברחוב, עכשיו גם אין לך טיפת ביטחון במרחב הפרטי או ביחס לטלפון האישי ומה שמצוי בו", אומרת א, בת 19 מדרום הארץ, שתמונה שלה בבגד ים עלתה ביולי השנה באחת מקבוצות הטלגרם הסוחרות ומעבירות תמונות נשים – בצירוף דרישה לחומרים שלה בעירום. א הבינה שעלתה על הכוונת של הסוחרים והמפיצים, וכל הרשתות בהן היא חברה (או היתה בעבר), נמצאות בסכנת פריצה כדי למצוא תמונות שלה.
"מאז שהבנתי שהם מחפשים אותי אני נכנסת כל הזמן ובודקת את הקבוצות", היא מספרת, "המחשבה מה אם עלה שם כבר משהו שלי? לא עוזבת. בעל כורחי אני רואה מה החומרים שמעבירים שם: התמונות והסרטונים הכי אישיים שאפשר רק לדמיין, חלקם סרטוני אונס, חלקם כנראה של קטינות. התחושה אחרי שהיית שם היא שאי אפשר לסמוך כבר על אף אחד. גם אם מישהו קרוב אליך לא ידליף דברים אישיים שלך – תמיד ישנם מי שיבקשו לפרוץ אליך ולהשיג משהו בכל זאת".
לאחר פרשת איה נאפה – שבה התבצעו צילום והפצת סרטוני מין של נערים ישראלים עם תיירת בריטית בניגוד לרצונה – חשפנו כאן את קיומן של קבוצות ברשת החברתית המוצפנת טלגרם, שבהן מופצים באופן קבוע תכנים מיניים של נשים ישראליות, ללא הסכמתן, בצירוף פרטיהן ברשתות החברתיות. כמה מהנפגעות התאגדו בסוף יולי להפגנה בצומת עזריאלי, תלונות הוגשו למשטרה ונפתחה חקירה. בעקבות זאת הורידו הקבוצות פרופיל במהלך הקיץ, כמות השיתופים ירדה ואחת הגדולות בהן, "חרמנים אורגינל" שמנתה יותר מ-6,000 משתתפים, נסגרה.
כעת מתברר שהיתה זו נסיגה זמנית בלבד, לצורך היערכות מחדש. לאחר שנרגע ההד הציבורי והמשטרה לא הביאה תוצאות – חזרו הקבוצות להטיל על נשים ונערות טרור מיני שרק הולך ומשתכלל. הקבוצות הופכות לתעשייה עם פוטנציאל רווח, החיפוש אחרי חומרים נהיה אקטיבי יותר ומתבצע גם בעזרת האקרים, וכל המעצורים שוחררו. ב-16 בספטמבר כתב המשתמש deleted acount בקבוצה "המנוש כחול לבן פתוחה" את המילים המחרידות הבאות: "תמשיכו לשתף אותנו בכל חור כולל של האקסית שלכם".
יובל גולד, שתמונות וסרטונים שלה המכילים חומרים מיניים פרטיים הופצו בקבוצות טלגרם שונות, היתה משוכנעת שמישהו מחבריה הפיץ את החומרים ואיבדה אמון בכולם. האמון בקרובים לה חזר רק לאחר שבעזרת החוקר ליאור ב מחברת המודיעין העסקי נון-סטופ, שהתנדב לסייע לנשים שהועלו על המזבח בקבוצות, גילתה שהחומרים שלה הושגו באמצעות פריצה לאפליקצייה בה היתה פעילה עד לפני שנתיים. נראה שאדם זר הוא שגנב משם את החומרים שלה.
" התחושה אחרי שהיית שם היא שאי אפשר לסמוך כבר על אף אחד. גם אם מישהו קרוב אליך לא ידליף דברים אישיים שלך – תמיד יש מי שיבקשו לפרוץ אליך ולהשיג משהו בכל זאת"
"כל הזמן הגיעו אלי צילומים של הדברים שלי שמשותפים בטלגרם", היא מספרת, "בשלב מסויים שמתי לב ששניים מהסרטונים לא נשלחו אף פעם לאיש, אלא צולמו לאפליקציה ההיא, שהיום כבר ידוע שיש לה בעיות אבטחה רציניות. הורדתי את האפליקציה שוב וחשכו עיני. ראיתי שכל הסרטונים שצילמתי בזמנו, גם כאלה שלא העליתי לשום מקום ולא שיתפתי בהם איש, עדיין שם. ליאור הראה לי איך כל הסמיילים או הפילטרים שנהוג לשים לצינזור ניתנים להסרה בעריכה קלילה".
אחרי שבילה זמן מה בקבוצות הטלגרם השונות והתחקה על עקבות המשתמשים איתר ליאור ב את המפיץ העיקרי של תמונותיה של גולד. "אפילו תפסתי אותו על חם", הוא מספר, "ומדובר בילד בן 15". כמו אותו נער, משוטטים עכשיו ברשתות זרים נוספים שמוכנים להתאמץ כדי לפגוע בנשים נוספות.
"עד לא מזמן רק חשדנו שהם פורצים לטלפונים או לאפליקציות של בחורות", אומרת אלינה, חיילת משוחררת בת 21, שאיגדה עשרות נערות ונשים נפגעות אלימות מינית בטלגרם בניסיון לעצור את הפעילות בקבוצות, "אבל עכשיו הם כבר רושמים בגלוי את כוונותיהם באופן שלא משאיר ספק, לא לקורבנותיהם ולא למשטרה".
 "עד לא מזמן רק חשדנו שהם פורצים לטלפונים או לאפליקציות של בחורות. אבל עכשיו הם כבר רושמים בגלוי את כוונותיהם באופן שלא משאיר ספק, לא לקורבנותיהם ולא למשטרה"
ואכן, במעקב לאורך השבועות האחרונים נמצאו יותר ויותר עדויות בקבוצות לכוונה לפרוץ לפרופילי רשתות חברתיות של נשים, בכדי לצרפן למאגרי הקבוצות. נראה שקרנם של אקסים נקמניים וגברים מניפולטיביים בתור מקורות לחומרים של נשים ישראליות יורדת, בעוד המניה של ההאקרים עולה. כך, למשל ב-26 לאוגוסט פרסמה הנהלת הבוט "פטמות בורחות", שהתהדר באותם ימים ב-34 אלף תמונות וסרטונים בארכיון הסגור שלו (בדיוק כששמו שונה ל-3641 בעקבות הסערה הציבורית על המתחולל בו), את ההודעה הבאה: "יודע לפרוץ לגימייל או לאינסטגרם? תגיע לפרטי @pitmot_borhot".
גם הנהלת "🔥🔥 הקבוצה הכי אש בטלגרם 🔥🔥" פרסמה הודעות דומות, כמו “מחפש פורץ למיילים- יודע? רק אם יש לך הצלחות בתחום תגיע לפרטי".
הדרישות להאקרים עלו גם מצד משתמשים בתקופה האחרונה, להלן מספר דוגמאות: 
המשתמש KingNoir פרסם: "מחפש מישהו עם הוכחות שיודע לפרוץ לסנאפצאט בלי כאבי ראש, פנו בפרטי", "מחפש אנשים שיודעים לפרוץ לסנאפצאט (עם הוכחות בלבד!)- כל מי שיודע מוזמן אליי בפרטי. (המון דברים טובים כתמורה)".
Sexy Yea כתב מספר פעמים: "מחפש האקר מקצועי כסף טוב", "מחפש משהו על בחורה ספציפית לא מפורסמת תשלום מיידי בביטקוין לרציניים בפרטי".
המשתמש Mike luis Hhhv: "מישהו יודע איך לפרוץ לחשבון אינסטגרם".
המשתמש Deleted Account, בסוף החודש שעבר: "מי שעושה החלפות במטבעות וירטואליים שידבר איתי בפרטי".
בקבוצות גם נראה פניות מצד האקרים, למשל spider man: “אני יודע לפרוץ לסנאפצאט למעוניינים שיש להם בנות פעילות שם ומעניין אותם עם יש עליהן משהו".
(כל הטעויות במקור; מ.א).
המשתמשים אינם חוסכים גם בבקשות לנשים ספציפיות, כפי שנראה מיד. בנוסף, ניתן לראות את הנהלת הקבוצות מבקשת מהמשתמשים לשתפה במספר הטלפון של בחורה מבוקשת, למרות שכאשר מתפרסם "סט" של אישה או נערה, הוא לעולם לא עולה בצירוף מספר הטלפון שלה.
מבדיקה מדוע מחפשות הנהלות הקבוצות מספרי טלפון אם לא כדי לפרסמם, התברר כי הם משתמשים במספרים כדי להקל את הפריצה לפרופילי מדיה חברתית של נשים, במטרה לבדוק אם חבויים שם סרטונים או תמונות שיכולים לשרת את מטרות הקבוצה. מנהלי הקבוצות אף מציעים לתגמל את מי שיגלה להם את המספר של הבחורה ב"סט" לבחירתו.
אחת הדמויות הבולטות על הכוונת של מפיצי וסוחרי התמונות והסרטונים היא הדוגמנית עומר נודלמן. רגע לאחר שפורסמה בשני באוקטובר כתבה באתר מאקו תחת הכותרת המתגרה, "הטעות שעשתה עומר נודלמן הובילה לעשרות הטרדות", ובה דווח כי נודלמן פרסמה באינסטגרם תמונה בה ניתן לראות את כתובתה – החלה הנהלת "פטמות בורחות" לחפש את מספר הנייד שלה באגרסיביות.
"הם פורצים למי שיש ביקוש", אומרת גולד, שבפרופיל האינסטגרם שלה עוסקת בין היתר בדימוי גוף ומיניות, ויש לה כ-35 אלף עוקבים ועוקבות, "למי שהם חושדים שימצאו אצלה משהו. הם הולכים לנשים הסו-קולד (לכאורה; מ"א) פרובוקטיביות".
 "הם פורצים למי שיש ביקוש. למי שהם חושדים שימצאו אצלה משהו. הם הולכים לנשים הלכאורה  פרובוקטיביות" 
בכתבות הקודמות בנושא הסחר בתמונות נשים ברשת טלגרם חשפנו כי ישנן קבוצות פתוחות שניתן להצטרף אליהן על ידי קישור. בקבוצות הפתוחות משותפים חומרים שתפקידם לגרות את המשתמשים ולמשוך אותם להצטרף לקבוצות סגורות, בהן מצויים מאגרי התמונות והסרטונים המלאים, שגם ממויינים לפי שמות הנשים.
לקבוצות הסגורות ניתן להצטרף בשתי דרכים בלבד: על ידי שיתוף של חומרים חדשים של נשים שאינן מופיעות בה, או על ידי תשלום בביטקוין. בחודש שעבר עמדה עלות הגישה לקבוצה telenudes על 0.0043 ביטקויין, סכום שהיה שווה ל-155 שקלים. היום עולה מנוי לקבוצה 0.086 ביטקויין, כ-2,600 שקל. מדובר בסכומים גבוהים, אבל החוקר ליאור אומר שגילה שהביטקוין זורם יותר דווקא בצאטים פרטיים.
"זו כבר ממש תעשיה", אומר ליאור, "מנהלי הקבוצות וחבריהן בודקים מי מבוקשות בקבוצות הפתוחות. ברגע שהם ננעלים על מישהי, הם מנסים לפרוץ אליה באמצעות האקרים מישראל או מחו"ל, זה לא חייב לעלות הרבה, משהו כמו 50 דולר. אם הם משיגים משהו, הם שמים אותו בשוק – פונים למי ששאלו עליה ומבקשים הצעת מחיר, או נוקבים במחירים לתמונה, לסרטון או לסט" שלה. מרגע שהעסקאות נסגרות, החומר מתחיל לרוץ חופשי וככה המשטרה מתקשה לדעת מי המפיץ. כל אחד מפיץ אותן בשלב שבו כבר ניתן להבחין בהן בקבוצות הסגורות והפתוחות. ככל שהבחורה נראית יותר טוב, יש לה יותר עוקבים באינסטגרם והיא מפורסמת – המחירים גבוהים יותר. אותם ילדים בני 14, 15 ו-16 שסוחרים בתמונות מתפרנסים לא רע".
ליאור מאמין שרק מיעוט ממשתמשי הקבוצות סוחר בתמונות בשלב זה, אבל המגמה ברורה בעיניו: "מדובר בכמה עשרות, אולי מאות, אבל בהחלט לא אלפים. עיקר הנערים נמצאים שם כדי לראות מישהי מהכיתה, או מסקרנות ואין להם את האומץ או התושיה לסחור. לצד זאת, יש ביניהם גם פושעים קטנים ששולחים תמונה פעם אחת, רואים שלא קורה להם דבר והופכים לסוחרים שמתחבאים מאחורי הצפנות.
  "מדובר בכמה עשרות, אולי מאות שבאמת סוחרים בתמונות. בהחלט לא באלפים. עיקר הנערים נמצאים שם כדי לראות מישהי מהכיתה, או מסקרנות"
"בגלל שמדובר בסחר שמגלגל לא מעט כסף, זה רק עניין של זמן עד שהעולם התחתון ייכנס לעסק, ואז המצב יהיה חמור הרבה יותר. לא צריך להיות גאון מחשבים. אני מתרשם שסוחרי ומפיצי תמונות אינם מבינים גדולים בסייבר אלא שוכרים אנשי סייבר, בעיקר בחו"ל, לבניית ההגנות הנדרשות להם".
חזרתן המהירה של קבוצות הטלגרם לפעילות מלאה, ועליית המדרגה בנכונות המנהלים והמשתמשים להשיג חומרים חדשים, מטילה פחד על נשים המודעות לעובדה שחשבונותיהן עלולים להיפרץ בכל רגע. מי שהעלתה ולו פעם אחת תמונה אינטימית, אפילו רק לעצמה, ומודעת לפעילות הקבוצות ולכמות הבקשות המתגברת, מתנהלת היום בחשש ובדריכות. "כרגע התחושה היא שהמחאה שקיימנו בקיץ לא קידמה מספיק", אומרת גולד, "המשטרה פשוט מתעלמת מאיתנו".
אלינה, משוכנעת שסגירת הקבוצות אינה הפתרון. לדבריה, "כשאחת מהן נסגרת, נפתחות ארבע חדשות במקומה. אי אפשר להיפטר מהן. הפתרון הוא לכידת מנהלי הקבוצות, שהם יחשפו את עוזריהם, ושכל מי שפועל בתחום הזה יתחיל לפחד להפיץ ולסחור.
"האנשים האלה צריכים להבין שלמשטרה יש כוח בטלגרם. הפעילות עם ליאור הוכיחה לנו שאפשר להפיל אותם. הגענו לשמות מסוימים, אבל מבחינה חוקית לא היה לנו הרבה מה לעשות. רצינו לחשוף עוד, אבל יש פעולות שרק למשטרה מותר לנקוט בהן. ביום בו יחליטו להזיז את עצמם, כולנו נהיה יותר בטוחות. אם אנחנו הצלחנו להבין במי מדובר, אני סבורה שגם למשטרה הדבר יכול לקחת ימים ספורים, ואז הטיפול המשפטי במפיצים ובסוחרים יתאפשר. אנחנו מדינה שמסוגלת לפקשש לאיראן את הסכם הגרעין – אז כמה קשה לתפוס כמה מפיצי תמונות אנונימיים?"
לקושי מול המשטרה מצטרף הקושי לגייס אהדה ציבורית, כשהתגובה החוזרת שהן שומעות היא, "אל תצטלמי אם את רוצה לחסוך לעצמך כאב ראש". התגובה הזו מתעלמת מהעובדה שאין שום דרך להתגונן בפני מפיצי החומרים, שמבזים נשים בכל דרך אפשרית, גם אם מעולם לא הצטלמו בצורה אינטימית (דבר שהוא זכותו המלאה של כל אדם).
המקרה של ויולטה גובין מכפר סבא מתחילת החודש חושף ששורש הבעיה הוא בהחלט לא עצם התיעוד האישי האינטימי, אלא הביזוי המיני רחב ההיקף שמאפשרות קבוצות הטלגרם, בלי קשר לסוג החומרים שבידיהן. גובין גילתה יום אחד שסרטון של מישהי נוגעת בעצמה מופץ בקבוצות, יחד עם פרטי האינסטגרם שלה, כמעין "סט" – אבל מזויף.
כמו שפעם היתה נפוצה הנקמה המשפילה של קשקוש שם ומספר טלפון אמיתיים תחת קונוטציות מיניות או סוטות במקומות ציבוריים כמו שירותי תחנה מרכזית – היום מספיק לשלוח סרטון או תמונה של גוף של אישה אחרת באחת מהקבוצות הפתוחות, בצירוף פרטי מדיה חברתית, כדי שמאות מטרידנים יוציאו אותך משלוותך וישפילו אותך.
 לקושי מול המשטרה מצטרף הקושי לגייס אהדה ציבורית, כשהתגובה החוזרת שהן שומעות היא, "אל תצטלמי אם את רוצה לחסוך לעצמך כאב ראש". התגובה הזו מתעלמת מהעובדה שאין שום דרך להתגונן בפני מפיצי החומרים
"זה התחיל מגבר שהכרתי באפליקציית הכרויות", מספרת גובין, "הוא קרא לעצמו אנחל ועברנו לדבר בוואטסאפ, הוא ביקש ממני תמונות אינטימיות בתחילת השיחה, אמרתי שזו חוצפה וחסמתי אותו. כעבור מספר דקות פנה אליי אלי בחור בשם איציק. ראיתי שאני שמורה אצלו בטלפון בדיוק באופן שאנחל שמר אותי, והבנתי שמדובר באותו אדם. אמרתי לו שהתחזות היא עבירה פלילית, הוא התעצבן, קילל, כתב שאני יכולה לשכוח מחיי הלילה כי יפסיקו להכניס אותי למועדונים, והאינטרקציה בינינו נגמרה".
שלושה ימים לאחר מכן קיבלה גובין הודעה באינסטגרם מפרופיל פיקטיבי שביקש לדעת אם זאת היא שנוגעת בעצמה בסרטון שמופץ בקבוצות השונות בטלגרם. "חשבי שהוא סתם סוטה", אומרת גובין, שלא ידעה עדיין על קבוצות ההפצה והסחר בחומרים של נשים ישראליות ללא הסכמתן, "אבל אז הוא שלח לי צילומי מסך וממש תוך רגע אחרי הפניה שלו התחלתי לקבל אינספור הטרדות מילוליות, קללות, תמונות וסרטונים של איברי מין, של גברים או נערים מאוננים".כ-500 עוקבים מפוקפקים נוספו לחשבון האינסטגרם שלה בטרם הספיקה להפוך אותו לפרטי.
גובין פנתה לחלק מאותם מטרידים ואיימה עליהם שבמידה ולא יעזרו לה לחשוף את זהותו של מי שהפיץ את הסרטון ושייך אותו אליה, היא תתלונן עליהם במשטרה. כל מי שעזר לה, אמר שפרטיה לצד הסרטון מופצים מאת משתמש בשם רודריגו. כשנכנסה בעצמה לטלגרם, תאם אחד המספרים שממנו הוטרדה כמה ימים לפני כן את שם המשתמש של רודריגו בטלגרם.
גובין לא רק הלכה למשטרה עם החומרים שאספה אלא גם נחשפה ברשתות החברתיות. בעקבות כך, פנתה אליה עוד אישה שהוטרדה באופן דומה הן על ידי אנחל והן על ידי איציק שהתעצבן על חוסר שיתוף הפעולה שלה עם "חיזוריו" והלך לאיים עליה ועל בן זוגה.
בשעה שגובין התלוננה במשטרה ונאמר לה שתתאזר בסבלנות עד שהמטריד יאותר, מכיוון שטלגרם היא אפליקציה אנונימית, גילה לה שיטוט קצר ברשתות חברתיות את זהותו של אנחל-איציק-רודריגו. "הוא גבר בן 36 מראשון לציון, מלא, מקריח ובעלים של כמה בארים באיזור הרצליה", היא אומרת. גובין מרגישה מאוימת לאחר שחשפה פרטים רבים לגביו, בעקבות איומים אנונימיים שהיא קיבלה. עם זאת, טרם עודכנה באשר לתוצאות החקירה במשטרה.
 גובין גילתה יום אחד שסרטון של מישהי נוגעת בעצמה מופץ בקבוצות, יחד עם פרטי האינסטגרם שלה, כמעין "סט" – אבל מזויף 
"התמונות, הסרטונים ובעיקר הגוף שנמצא שם, הכל פרטי ואישי", אומרת אלינה, "למה שלמישהו תהיה שליטה על זה, עלינו? נכון שישנן נשים שהתיעוד שלהן שמופץ נעשה מרצונן או הסכמתן, אבל את מנהלי הקבוצות והמשתמשים שרשומים אליהן ממש לא מעניין מי רצתה בכך ומי לא, ומי מפחדת לצאת בעקבות כך מהבית. מבחינתם הדין של כולנו אחד.
"אלה אותם אנשים שאחר כך אומרים שכל הבנות זונות ומציעים לנו להתלבש ולא לחשוף את עצמנו – בזמן שהם פורצים ומשלמים כדי לראות אותנו ערומות בלי קשר לאם אנחנו מעוניינות בכך או לא".
פנינו למשטרת ישראל לברר מה עלה בעניין תלונותיהן של גולד, גובין ונשים אחרות שנפגעו מפעילות הקבוצות; לברר אילו הצלחות היו למשטרה באכיפת חוק הסרטונים בעקבות בריונות הטלגרם; מה גודלה של יחידת הסייבר בלהב 443 וכמה מהחוקרות בה הן נשים. קיבלנו תגובה זהה לזו שנשלחה אלינו בפעם הקודמת בנושא:
"ככל שעולה חשד לביצוע עבירה פלילית, משטרת ישראל פותחת בחקירה בהתאם לאמור בהוראות החוק, וכך קרה גם במקרים אלו. מיד עם קבלת התלונות במשטרה נפתחו חקירות שעודן מתנהלות ומטבע הדברים לא נפרט אודותיהן. אולם נציין כי נמשיך לחקור את המקרים ביסודיות תוך ביצוע כל פעולות החקירה הנדרשות, במטרה להגיע לחקר האמת.
"המשטרה שבה וקוראת לציבור, הפצת סרטונים בעלי אופי מיני עלולים להוות עבירה פלילית שלצדה עד 5 שנות מאסר. משטרת ישראל קוראת לפעול בזהירות ובאחריות בכל הנוגע לתיעוד והחזקה של תכנים שהפצתם עלולה להוות פגיעה בפרטיותם בעידן שבו ניתן בלחיצת כפתור להפוך כל מידע לויראלי".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







